**תזמורת הבארוק ירושלים חוגגת 30 בביצוע**

**מלחמתו של דוד ונצחונו**

**אורטוריה מאת אלסנדרו סקרלטי עפ"י סיפור דוד וגליית**

**23-24.6 בירושלים ובתל אביב**

לפני 30 שנה, ב – 29.6.1989, התקיים קונצרט הבארוק התזמורתי הראשון בישראל אותו ביצע הרכב חדש: "אנסמבל קשת", על במת המרכז למוסיקה בירושלים. תזמורת קטנה זו הוקמה על ידי נגן הצ'מבלו דוד שמר, בזמן ששב מלימודי המוסיקה והתמחות בביצוע בארוקי באנגליה, ולצידו קבוצה של מוסיקאים ישראלים הנלהבים לרעיון של ביצוע מוסיקת הבארוק בכלים ובדרכי הנגינה של התקופה. בסוף שנות השמונים היה כבר הביצוע ההיסטורי לדבר מקובל ונפוץ במערב אירופה ובצפון אמריקה. לא כך בארץ. כאן היה הסוג הזה של העשיה המוסיקלית ("הביצוע האותנטי", כפי שנהוג היה לכנותו אז) עדיין נדיר מאד, נחלתם של קומץ "משוגעים לדבר". סדנה למוסיקה עתיקה כבר החלה להתקיים בתחילת שנות ה-80, אבל תזמורת בארוק עדיין לא היתה בישראל.

מאז עברה התזמורת שנים רבות של שינויים והתפתחויות – חלק מהנגנים שגדלו והתפתחו בתזמורת הפכו לנגנים מפורסמים ומבוקשים על במות העולם: הכנרת קתי דברצני לדוגמא שמובילה את תזמורתו של ג'ון אליוט גרדינר, ורבים אחרים. התזמורת שינתה עם השנים את שמה והפכה ל"תזמורת הבארוק ירושלים", שכיום מוכרת כגוף המוביל בביצוע היסטורי בישראל.

לרגל 30 שנים לקונצרט הראשון של התזמורת, ולביצוע התזמורתי ההיסטורי הראשון למוסיקה מהבארוק, תזמורת הבארוק ירושלים, בניצוחו של מנהלה האמנותי דוד שמר, מעלה בבכורה ישראלית את האורטוריה "מלחמתו של דוד ונצחונו" מאת אלסנדרו סקרלטי על פי סיפור דוד וגליית. לתזמורת יחברו לא רק שורה של זמרים ישראלים מעולים אלא גם הכנר וולטר רייטר, שהיה מבין מקימי התזמורת ולימד ופיתח רבים מנגניה. רייטר יגיע מלונדון להוביל את התזמורת בקונצרטים.

אורטוריה זו היא היחידה (מבין אלו ששרדו) שחיבר סקרלטי בלטינית ולא בשפת אימו, איטלקית. האורטוריה בולטת מבין האורטוריות הרבות שחיבר גם מבחינה מוסיקלית ומבחינת הליהוק והתזמור שלה: הוא משלב בה מקהלה כפולה שמייצרת אפקט סטריאופוני שמעשיר את הצליל ובסוף האורטוריה נושא גם תפקיד דרמטי. כמו כן, בנוסף לדמויות המוכרות מהסיפור משלב סקרלטי את דמות המספר שפורש בפנינו בראשית היצירה את הסצינה שעליה עומדים להתרחש הארועים הדרמטיים של הסיפור; המספר הוא אף זה שמתאר את שיאו של הסיפור: שליחת האבן מקלעו של הנער דוד, אשר מביאה למותו של הענק גליית ולמנוסת האויבים.

"מלחמתו של דוד ונצחונו" בוצעה לראשונה ב – 1700 בכנסיית הצלב הקדוש שברומא. אולם, סביר מאד להניח שהיא נכתבה עוד כעשרים שנה קודם לכן על-יד מלחין בן כ – 20 בלבד. לאור גילו הכה צעיר, יכולתו של המלחין בתיאור הדרמטי – הפסיכולוגי של דמויות האורטוריה היא מרשימה במיוחד. לפנינו עומדים, כמו חיים, שאול השבוי במועקה מחוסר יכולתו להתגבר על פחדיו, והמצווה לבני עמו על המנוסה; יהונתן הצעיר, הנלהב והשש אליי קרב; גליית הגס והמתרברב; ומעל כולם דוד – הרגוע, המשרה על סובבים בטחון שאותו הוא שואב מאמונתו העמוקה באלהים. אחד הרגעים הנוגעים ביותר ללב באורטוריה הוא תפילתו השקטה והנרגשת של דוד לפני יציאתו אל הקרב עם איובו האימתני – הקרב שהביא לו תהילה לדורות.

בתכנית:

דוד שמר, מנצח

הדס פארן – דוד; עדיה פלד – יהונתן; אביטל דרי – שאול; יאיר פולישוק – גליית; דורון פלורנטין – המספר

מקהלת עדי. מנצח המקהלה: עודד שומרוני

אלסנדרו סקלרטי – האורטוריה מלחמתו של דוד ונצחונו

יום א', 23.6.2019 בשעה 20:00 - ימקא הבינלאומית ירושלים

קונצרט פעמונים לרגל 30 לתזמורת בשעה 19:30 ממגדל הפעמונים בימקא בביצוע גבי שפלר (ללא תשלום)

כרטיסים: <https://tinyurl.com/yxqpp5qu>

יום ב', 24.6.2019 בשעה 20:00 - אולם צוקר, היכל התרבות תל אביב

כרטיסים : <https://tinyurl.com/y2uqqklc>

ניתן לרכוש כרטיסים גם בטלפון: \*6119

**מחירי כרטיסים: 160 ₪. הנחות לגמלאים, ידידי תזמורת הבארוק ירושלים, סטודנטים וילדים**

פניות לתזמורת: 02-6715888

[www.jbo.co.il](http://www.jbo.co.il)